TymeBank kry 100 000 nuwe kliënte per maand | Netwerk24
Deur Elvira Wood 24 April 2019 14:39
TymeBank het einde Februarie amptelik sy digitale deure oopgemaak.
Assistente van TymeBank help jou vinnig by hul kiosks in honderde Pick n Pay- en Boxer-winkels landwyd om 'n rekening oop te maak.
Die bank sê Woensdag in ’n verklaring sy 250 000ste kliënt het pas ’n rekening geopen.
Die bank het met 500 kiosks landwyd in Pick n Pay en Boxer-winkels sake begin doen.
Nou net meer as twee maande later het hy 624 kiosks.
Volgens die bank het 78% van sy kliënte juis hul rekeninge by dié kiosks geopen, terwyl 22% dit aanlyn op sy webwerf gedoen het.
Meer as ’n kwart (26%) van die bank se kliënte is Suid-Afrikaners wat tussen 36 en 45 jaar oud is.
Die meeste van TymeBank se kliënte is in Gauteng (34%) gevolg deur KwaZulu-Natal (16%) en die Wes-Kaap (8%).
“Ons het vir ons bekendstelling op Gauteng gekonsentreer,” sê Sandile Shabalala, uitvoerende hoof van TymeBank.
“Die Pick n Pay in die Quagga-sentrum in Pretoria-Wes en die Boxer-winkels in Thembisa, Lenasia, Alexandra en Noordstraat is waar die meeste nuwe kliënte hul rekeninge geopen het,” sê hy.
Shabalala sê op die oomblik word tussen 3 000 en 4 000 rekeninge elke dag geopen. Hy sê hulle hoop dat dié getal binnekort tot 5 000 per dag sal styg.
Meer oor: Tymebank | Digitale Bankdienste | Banksektor